A touz ces qui verront et orront ces presentes lettres, Pierres Li Jumiaus, bailliz de Chaumont, salut.
Saichent tuit que par davant Henri et Huet, noz clercs jurez en la chastelerie de Montigny estaubliz a ce faire au tampz Sawalle Wyon, baillif de Chaumont, c'eit assavoir en l'an de grace mil douz cenz quatre vinz dis et nuef, le mardi davant Nouel, vinrent en lour personnes Girarz de Poully, escuiers, freres feu mon signor Symont de Poully, chevalier, Huvrarz d'Avrecourt, escuiers, damiselle Clymance, sa fame, et damiselle Agnes, serours, filles dou dit mon signor Symont, requirrent de lour voluntez, sans force et sans controignemant aucun, que il ont vendu, baillé, quitei, outroié et dou tout en tout delivrei par non et par titre de pure et de parfaite vendue en heritaige perpetuel pour lour, pour lour hours et pour touz ces qui cause ont puent et doivent avoir d'aux, a religious hommes, honestes et devoz, a l'abbei et au couvent de Moiremont, achetanz et recivans pour touzjours pour lour et pour lour suscessours quanque il avoient, povoient et devoient avoir et quanque il ourent et purent anqer avoir de droit, de signorie, d'action, de possession et de proprietei, ensemble ou deviseemant, pour quelque droit, pour quelque titre, pour quelques costume, pour quelque raison ou pour quelque cause que ce fust ou peust estre, en la ville de Verrécourt, ou finaige, ou territoire de Verrécourt et es apartenances, en la ville de Sayville, ou finaige, ou territoire et es appartenances, en hommes, en fammes, en prés, en terres, en bois, en aigues, en pasquiz, en tailles, en corvées, en costumes, en rantes, en pasturaiges, en justice, en fours, en molins, en tierces, en dymes, en censives et en toutes autres choses et plus quelques il soient nommeemant, le tout quanque li dis messires Symons et li dis Girarz, frere, il ou autres pour lour et en non de lour, i tenoient, avoient, possidoient et dou il etoient en saisine et en possession au jour que li dis messyres Symons ala de vie a mort.
Laquelle vendue ont fait et contrait li dit vendeour, ansi comme il est dessus dit, pour le pris de onze vinz livres de bons petiz tournois, desquels ils ont cogneu et confessei par davant noz diz jurez avoir hau et receu plein paiemant des diz acheteours en bons deniers nombrez, et s'en tintrent pour bien paié, et se desvestirent li dit vendeour pour lour et pour lour hoirs pour touzjours des choses dessus dites vendues de tout le droit, de toute la seignorie, de toute la proprietei et de toute la possession d'icelles, et en investirent les diz acheteours et mittrent en corporel possession pour aux et pour lour suscessours par la tradition de ces presentes lettres.
Et promitrent li dit vendeour et chascuns d'aux pour le tout par l’obligation de lour cors et de lour hoirs, de lour biens et des biens de lour hoirs, meubles et non meubles, presens et avenir, en quelques leu qu'il seroient et porroient estre trovei ceste dite vendue, tenir, complir et avoir ferme et estauble, et garder sans corrumpre, et que dès ci en avant encontre cette dite vendue, ne iront ne aucun aler ni feront ne ne se consentiront en aucune chose a aucun voulant venir encontre, ne ès choses dessus dites vendues, aucun droit ne requeront ne reclameront en requoi ne en apert et que toutes les choses dessus dites vendues ès diz acheteours et a lour suscessours garantiront et desfenderont espressemant et lealmant en jugemant et hors jugemant contre toutes gens a lour propres costemans et despans.
Et requistrent et outroierent li dit vendeour par davant noz diz jurez que, se il ou aucuns d'aux ou aucuns autres venoient en contre ceste dite vendue ou encontre aucune des choses contenues en la dite vendue, que les gens notre signor le roi de France et quiquonques serait bailliz de Chaumont au tamps de lors, les peussent controigdre par la prise de lour cors et par la vente de lour biens et des biens de lour hoirs, maubles et non maubles, presens et avenir ou qu'il seroient et pouroient estre trovei dou tenir, complir, assenir, garder et garantir fermemant et sans corrumpre en la meniere dessus dite, et quant a ce il ont submis, aux et lour hoirs, lour biens et les biens de lour hoirs, en la jurisdiction des gens notre signor le roy de France especialment de la coure de la baillie de Chaumont, en quelque leu qu'il demoressent, fussent ou se transpossessent sans avoir et sans reclain de nul autre signor et d'autre court.
Et renoncierent espressemant li dit vendeour par davant noz diz jurez en icest fait a l'exception de baret, de fraude, de maul a action en fait, a condition sans cause a deception outre la moitié dou droiturier pris a l'exception de monnoie non nombrée, non paiée, non baillie et non delivrée, et a ce que il ne pussent dire que la dite monnoie ne soit tournée et convertie en lour profit, a circumvention, au benefice de restitution, au droit qui dit que 'generaux renontiations ne doit valoir', et a toutes autres exceptions, graces et raisons generaux et especiaux qui en icest fait et contre ces presentes lettres pourroient estre dites et opposées, et qui lour pourroient valoir et aidier, et es diz acheteours et a lour suscessours grever et nuire.
En temoignaige de laquelle chose, pour ce que li diz Sawalles Wyons eit deportez de son provise ne n'estoit plus bailliz, ne les convenances prises et receues a son tampz n'estaient pas saalées dou seel de la baillie de Chaumont ou tamps que nos venimes estre bailliz en la dite baillie, nous Pierres, bailliz dessus dis, par le tesmoin de nos diz jurez, avons saalées ces lettres dou seel de la baillie de Chaumont et de notre seel en contre seel, sauf le droit notre signour le roy et l’autrui. Ce fuit fait en l’an de grace mil douz cenz quatre vinz dis et nuef, ou mois de mars.